b'\n_START_ARTICLE_\nNaselje\n_START_PARAGRAPH_\nNas\xc3\xa9lje ali kraj je skupina \xc4\x8dlove\xc5\xa1kih prebivali\xc5\xa1\xc4\x8d, ki tvorijo celoto. Naselja sestavljajo hi\xc5\xa1e, gospodarska poslopja in ceste. Nekatera manj\xc5\xa1a naselja imajo tudi jedro, trgovine, \xc5\xa1ole in stanovanjske stavbe. Delimo jih na pode\xc5\xbeelska in urbana naselja te pa lo\xc4\x8dimo po velikosti in poseljenosti._NEWLINE_V Sloveniji je bilo 1. januarja 2016 evidentiranih 6.036 naselij. Po \xc5\xa1tevilu naselij je bila najve\xc4\x8dja ob\xc4\x8dina Kr\xc5\xa1ko, ki ima 158 naselij. Po le eno naselje so imele ob\xc4\x8dine Kobilje, Odranci in Trzin. Najmlaj\xc5\xa1e naselje, ki je nastalo leta 2013, je Gorica na Medvedjeku v ob\xc4\x8dini Trebnje.\n_START_SECTION_\nPoimenovanje naselij\n_START_PARAGRAPH_\nPo slovenski zakonodaji mora imeti vsako naselje svoje ime. Naselje ima praviloma ime po zemljepisnem imenu, lahko pa tudi po imenih, povezanih z zgodovino in kulturnim izro\xc4\x8dilom naselja. Zemljepisna imena, ki imajo dolgotrajno izro\xc4\x8dilo rabe, je treba varovati. Ime naselja mora biti v slovenskem jeziku. Na obmo\xc4\x8djih ob\xc4\x8din, kjer sta poleg slovenskega jezika uradna jezika tudi italijanski oziroma mad\xc5\xbearski jezik, se imena naselij dolo\xc4\x8dijo v slovenskem in italijanskem oziroma mad\xc5\xbearskem jeziku. Ob\xc4\x8dina lahko z odlokom dolo\xc4\x8di ime naselja, \xc5\xbee dolo\xc4\x8dena imena naselij pa lahko preimenuje. Ime novega naselja ali novo ime naselja se mora razlikovati od imena drugih naselij v Republiki Sloveniji._NEWLINE_Po podatkih Statisti\xc4\x8dnega urada Republike Slovenije sta med najpogostej\xc5\xa1imi imeni naselij v Sloveniji Gradi\xc5\xa1\xc4\x8de in Pristava, saj nosi tak\xc5\xa1no ime osem slovenskih naselij. Sedemkrat pa se v Sloveniji ponovijo imena naselij Brezje, Dolenja vas, Potok in Ravne. Najdalj\xc5\xa1e ime med slovenskimi naselji nosijo Sveti Trije Kralji v Slovenskih goricah (34 \xc4\x8drk), sledi pa Sveta Trojica v Slovenskih goricah (30 \xc4\x8drk). Naselje z najkraj\xc5\xa1im imenom je Ig.\n_START_SECTION_\nMestna naselja\n_START_PARAGRAPH_\nVe\xc4\x8dina mest je ve\xc4\x8dfunkcijskih, nekatera pa so enofunkcijska, najpogostej\xc5\xa1a med njimi so univerziretna, industrijska, voja\xc5\xa1ka in turisti\xc4\x8dna mesta.'